CELEX: 32020D1260
Language: et
Date: 2020-09-04 00:00:00
Title: Nõukogu rakendusotsus (EL) 2020/1260, 4. september 2020, millega muudetakse rakendusotsust (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

10.9.2020   
               
               
                  ET
               
               
                  Euroopa Liidu Teataja
               
               
                  L 296/1
               
            
         NÕUKOGU RAKENDUSOTSUS (EL) 2020/1260,
         4. september 2020,
         millega muudetakse rakendusotsust (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, (1) mis käsitleb ühist käibemaksusüsteemi, eriti selle artikli 395 lõike 1 esimest lõiku,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Vastavalt direktiivi 2006/112/EÜ artiklile 287 on Rumeenial võimalik kohaldada käibemaksuvabastust selliste maksukohustuslaste suhtes, kelle aastakäive riigi valuutas ei ületa tema liiduga ühinemise kuupäeval kehtinud vahetuskursi kohaselt arvutatult 35 000 eurot.
                  
               
                     (2)
                  
                  
                     Nõukogu rakendusotsusega 2012/181/EL (2) lubati Rumeenial kehtestada erimeede, millega tehakse erand direktiivi 2006/112/EÜ artiklist 287 (edaspidi „erandmeede“), et kohaldada käibemaksuvabastust selliste maksukohustuslaste suhtes, kelle aastakäive riigi valuutas ei ületa tema liiduga ühinemise kuupäeval kehtinud vahetuskursi kohaselt arvutatult 65 000 eurot. Erandmeede kaotas kehtivuse 31. detsembril 2014.
                  
               
                     (3)
                  
                  
                     Nõukogu rakendusotsusega 2014/931/EL (3) lubati Rumeenial jätkata erandmeetme kohaldamist kuni 31. detsembrini 2017.
                  
               
                     (4)
                  
                  
                     Nõukogu rakendusotsusega (EL) 2017/1855 (4) lubati Rumeenial kohaldada erandina direktiivi 2006/112/EÜ artiklist 287 käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 88 500 eurot. Erandmeedet lubati kohaldada kuni 31. detsembrini 2020 või kuupäevani, mil jõustub direktiiv, millega muudetakse direktiivi 2006/112/EÜ artiklite 281–294 sätteid, olenevalt sellest, kumb kuupäev on varasem.
                  
               
                     (5)
                  
                  
                     Nõukogu võttis 18. veebruaril 2020 vastu direktiivi (EL) 2020/285, (5) millega muudetakse direktiivi 2006/112/EÜ artikleid 281–294 väikeettevõtjate suhtes kohaldatava erikorra osas. Direktiiviga (EL) 2020/285 lubatakse liikmesriikidel kohaldada maksuvabastust maksukohustuslaste suhtes, kelle aastakäive ei ületa 85 000 eurost künnist või sellega võrdväärset summat liikmesriigi valuutas.
                  
               
                     (6)
                  
                  
                     Komisjonis 14. jaanuaril 2020 registreeritud kirjaga taotles Rumeenia luba jätkata erandmeetme kohaldamist ka pärast 31. detsembrit 2020.
                  
               
                     (7)
                  
                  
                     Vastavalt direktiivi 2006/112/EÜ artikli 395 lõike 2 teisele lõigule edastas komisjon Rumeenia esitatud taotluse 18. veebruari 2020. aasta kirjaga teistele liikmesriikidele. Komisjon teatas 19. veebruari 2020. aasta kirjaga Rumeeniale, et tal on taotluse hindamiseks kogu vajalik teave.
                  
               
                     (8)
                  
                  
                     Rumeenia esitatud teabest nähtub, et erandmeetme taotlemise põhjused jäävad suures osas samaks. Erandmeede on lihtsustamismeede, mis vähendab käibemaksuga seotud kohustusi paljude väikeettevõtjate jaoks. Samuti vähendab see maksuhaldurite koormust, sest kaob vajadus jälgida väiksemahuliste tulude kogumist suuremalt hulgalt väikeettevõtjatelt. Praeguse maksuvabastuse künnise säilitamine näib olevat tõhus viis haldusressursside säästmiseks ja maksudest kõrvalehoidmise vähendamiseks.
                  
               
                     (9)
                  
                  
                     Erandmeede on maksukohustuslaste jaoks vabatahtlik ja jääb vabatahtlikuks. Maksukohustuslastel saavad endiselt valida tavapäraste käibemaksureeglite kohaldamise vastavalt direktiivi 2006/112/EÜ artiklile 290.
                  
               
                     (10)
                  
                  
                     Rumeenia esitatud teabe kohaselt avaldab erandmeede üksnes väheolulist mõju lõplikus tarbimisetapis kogutava Rumeenia maksutulu summale.
                  
               
                     (11)
                  
                  
                     Erandmeede ei mõju ebasoodsalt käibemaksust saadavatele ELi omavahenditele, sest Rumeenia arvutab välja nõukogu määruse (EMÜ, Euratom) nr 1553/89 (6) artikli 6 kohase hüvitise.
                  
               
                     (12)
                  
                  
                     Võttes arvesse erandmeetme võimalikku positiivset mõju väikeettevõtjate ja maksuhaldurite halduskoormuse ja nõuete täitmisega seotud kulude vähendamisele ning asjaolu, et see ei avalda olulist mõju kogu käibemaksutulule, tuleks Rumeenial lubada jätkata erandmeetme kohaldamist.
                  
               
                     (13)
                  
                  
                     Erandmeetme kohaldamise loa pikendamine peaks olema ajaliselt piiratud. Tähtaeg peaks olema piisav, et võimaldada hinnata künnise tõhusust ja asjakohasust. Lisaks peavad liikmesriigid direktiivi (EL) 2020/285 artikli 3 lõike 1 kohaselt võtma vastu ja avaldama 31. detsembriks 2024 kõnealuse direktiivi artikli 1 järgimiseks vajalikud õigus- ja haldusnormid ning kohaldama neid alates 1. jaanuarist 2025. Tulenevalt eelnevast on asjakohane anda Rumeeniale luba jätkata erandmeetme kohaldamist kuni 31. detsembrini 2024.
                  
               
                     (14)
                  
                  
                     Rakendusotsust (EL) 2017/1855 tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse (EL) 2017/1855 artikli 2 teine lõik asendatakse järgmisega:
            „Otsust kohaldatakse alates 1. jaanuarist 2018 kuni 31. detsembrini 2024.“
         
         
            Artikkel 2
            Käesolev otsus jõustub selle teatavakstegemise päeval.
         
         
            Artikkel 3
            Käesolev otsus on adresseeritud Rumeeniale.
         
         
            Brüssel, 4. september 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  ELT L 347, 11.12.2006, lk 1.
         
            (2)  Nõukogu 26. märtsi 2012. aasta rakendusotsus 2012/181/EL, mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 92, 30.3.2012, lk 26).
         
            (3)  Nõukogu 16. detsembri 2014. aasta rakendusotsus 2014/931/EL, millega pikendatakse rakendusotsuse 2012/181/EL (mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega (ELT L 365, 19.12.2014, lk 145).
         
            (4)  Nõukogu 10. oktoobri 2017. aasta rakendusotsus (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 265, 14.10.2017, lk 19).
         
            (5)  Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
         
            (6)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).